Dít is hoekom dokters, hospitale so duur isSipho Ngwema, woordvoerder van die Mededingingskommissie, tydens die bekendstelling van die verslag. Foto: ANA Dokters wat meer mediese toetse aanvra as wat regtig nodig is, pasiënte in die hospitaal opneem wanneer dit nie werklik nodig is nie of pasiënte in waakeenhede laat opneem wanneer ŉ algemene saal sal deug, is van die redes waarom die koste van private gesondheidsorg die hoogte in skiet. Dít is van die bevindinge in die Mededingingskommissie se voorlopige verslag oor ŉ ondersoek na die gesondheidsorgsektor. Die studie is oor vier jaar gedoen en is vandeesweek deur die voorsitter, voormalige hoofregter Sandile Ngcobo, bekendgestel. Die ondersoek het bevind die skuld vir die hoë koste van private gesondheidsorg kan nie net voor mediese fondse se deur gelê word nie. Daar is bevind ingryping in die private gesondheidsektor is nodig omdat die huidige stelsel nie mededingend is nie, mediese fondse verwarrende produkpakkette bied wat duur en onmoontlik is om te vergelyk en omdat verbruikers nie regverdige waarde vir hul geld kry nie. Regter Ngcobo het in die verslag, wat hier volledig beskikbaar is, bevind dat die koste van private gesondheidsorg reeds hoog is en al meer toeneem, terwyl verbruikers “ontmagtig en oningelig” is deur ŉ stelsel wat wins eerder as gehaltegesondheidsorg najaag. Volgens die verslag is daar ŉ “gebrek aan aanspreeklikheid op verskeie vlakke”. Die verslag het bevind die huidige stelsel van private gesondheidsorg is nie mededingend nie aangesien dokters en spesialiste hul eie netwerke vorm wat hulle in staat stel om hul fooie op te stoot. Mediese fondse moet ook meer duidelikheid aan hul lede gee oor die verskillende opsies en planne beskikbaar sodat die verbruiker bemagtig is om die beste waarde vir geld te kies. Die ondersoek het bevind daar is 2,12 mediese praktisyns per 1 000 mense in die private sektor. Dit is gelykstaande aan 0,92 algemene praktisyns per 1 000 mense en 0,83 spesialiste per 1 000. Hierdie statistieke vergelyk met 0,3 mediese praktisyns per 1 000 mense in die staatsektor. Die ondersoek het bevind daar is dus nie ŉ tekort aan spesialiste nie, maar eerder ŉ ondoeltreffende benutting van hul tyd. Die ondersoek het gesê Discovery Health het deurlopend meer wins as sy hoofmededingers ingevorder, met geen teken van behoorlike mededinging nie. Hoewel dit toegeskryf kan word aan hoë vlakke van bevoegdheid in die maatskappy, verduidelik dit nie heeltemal die massiewe winsgaping nie, aangesien Discovery gebruik maak van dienste van dieselfde belanghebbendes in die bedryf as sy mededingers. “Ons sien dat Discovery Health al meer groei en toenemend suksesvol word. Dit is ŉ aanduiding van markmislukking en daar is geen aanduiding dat die mark homself sal regtrek nie,” het die ondersoek bevind. Die topdrie administrateurs, Discovery Health, Medscheme en MMI Health, het almal versuim om deurlopende beter tariewe te onderhandel. Dr. Aaron Motsoaledi, minister van gesondheid wat die bekendstelling van die ondersoekverslag bygewoon het, het gesê hy verwelkom die bevindinge. Volgens Motsoaledi is regulering van die private gesondheidsektor nodig. Dit was juis die toenemende koste van gesondheidsorg wat daartoe aanleiding gegee het dat hy die Mededingingskommissie gevra het om die ondersoek te doen. “Wat vandag hier bewys is, is dat private gesondheidsorg nie meer bekostigbaar is nie, selfs nie vir mense met mediese fondse nie,” het hy gesê. Rolspelers in die mediesefondsbedryf wat die bekendstelling bygewoon het, het gesê hulle verwelkom die bekendmaking van die verslag, maar sal eers die volledige verslag moet bestudeer voordat hulle daarop kommentaar kan lewer. Belanghebbendes is twee maande kans gegee om kommentaar te lewer of aanbevelings oor die verslag te maak.